**ELŐTERJESZTÉS MUNKAANYAGA**

a Képviselő-testület 2016. június 10-i ülésére

**1. napirendi pont:** **Javaslat a Dunavarsány és Környéke Család- és Gyermekjóléti Szolgálat Intézményfenntartó Társulás Társulási Megállapodásának elfogadására**

A Dunavarsány és Környéke Család- és Gyermekjóléti Szolgálat Intézményfenntartó Társulása 2016. május 31. napján a Magyar Államkincstárhoz „Változásbejelentés-önkormányzati egyéb törzskönyvi jogi személy” tárgyú kérelmet nyújtott be.

A kérelemre vonatkozóan a Magyar Államkincstár 2016. június 6. napján hiánypótlásra szólította fel az intézményfenntartó társulást és kérte az alább felsoroltak pótlását és javítását:

* Társulási Megállapodás módosításáról a Társulási Tanács és a tagönkormányzatok testületei is döntenek, ezért csatolni kell a módosítást jóváhagyó tanácsi döntést, valamint az önkormányzati határozatokat.
* A megállapodás 3.3 pontjában a szakágazat szám helyett TEÁOR kódok szerepelnek. Minden költségvetési szerv csak egy szakágazati számmal rendelkezhet, ami helyesen: 889900 Máshova nem sorolható egyéb szociális ellátás bentlakás nélkül.
* 2016. január 1. napjától hatályos kormányzati funkciók listájából törlésre került a 107054 tevékenységi kör (Családsegítés). A 104042 (Gyermekjóléti szolgáltatások) tevékenységi kör pedig kiegészítve lett: Család és gyermekjóléti szolgáltatások.
* A Társulás által fenntartott költségvetési szerv megnevezése is módosul, melyet a megállapodás tartalmaz. A két eljárás összefügg, ezért fontos, hogy a Társulás és szerve hiánypótlásának benyújtása (és a változások bejegyzése) egy időben történjen.

A Dunavarsány és Környéke Család- és Gyermekjóléti Szolgálat Intézményfenntartó Társulás Társulási Tanácsa 2016. június 9-én tartandó ülésén tárgyalja és fogadja el a Dunavarsány és Környéke Család- és Gyermekjóléti Szolgálat Intézményfenntartó Társulás Társulási Megállapodás módosítását és módosításokkal egységes szövegű kiadását és ajánlja elfogadásra a tagönkormányzatok képviselő-testületeinek.

Kérem a Tisztelt Képviselő-testületet a határozati javaslatban foglaltak elfogadására.

A határozat elfogadása minősített többséget igényel.

*Határozati javaslat:*

*Délegyháza Község Önkormányzat Képviselő-testülete*

1. *a Dunavarsány és Környéke Család- és Gyermekjóléti Szolgálat Intézményfenntartó Társulás Társulási Megállapodás módosítását a jelen határozat meghozatalát segítő előterjesztés 1. számú melléklete szerinti tartalommal elfogadja.*
2. *a Dunavarsány és Környéke Család- és Gyermekjóléti Szolgálat Intézményfenntartó Társulás Társulási Megállapodásának a) pont szerinti módosításaival egységes szerkezetbe foglalt Társulási Megállapodását a jelen határozat meghozatalát segítő előterjesztés 2. számú melléklete szerinti tartalommal elfogadja.*
3. *felhatalmazza polgármestert az a)-b) pontok szerinti okiratok aláírására és a szükséges intézkedések megtételére.*

Előterjesztéssé nyilvánítva: 2016. június 9.

**1. számú melléklet**

**Társulási Megállapodást**

**módosító okirat**

Dunavarsány Város Önkormányzata, Délegyháza Község Önkormányzata és Majosháza Község Önkormányzata által a gyermekjóléti és szociális alapellátást nyújtó intézmény közös fenntartására 2013. szeptember 23. napján kötött Társulási Megállapodást (továbbiakban: Megállapodás) a megállapodó Felek az államháztartásról szóló 2011. évi CLXXXIX. törvény 87-95.§-a alapján – a Dunavarsány és Környéke Család- és Gyermekjóléti Szolgálat Intézményfenntartó Társulás Társulási Tanácsa ....../2016. (…….) számú határozatára figyelemmel – a következőkkel módosítják:

1. A Megállapodás 3.3. pontja az alábbi szerint módosul:

"3.3. Tevékenységi besorolás (ágazat szám):

*889900 Máshová nem sorolható egyéb szociális ellátás bentlakás nélkül"*

1. A Megállapodás 5. pont a) és b) pontja az alábbiak szerint módosul:

„ 5. A társulás által ellátott feladatok, tevékenységi körök:

a)Dunavarsány tekintetében:

107051 Szociális étkeztetés

107052 Házi segítségnyújtás

*104042 Család és gyermekjóléti szolgáltatások*

084070 Fiatalok társadalmi integrációját segítő struktúra, szakmai szolgáltatások fejlesztése, működtetése

b) Délegyháza tekintetében:

107051 Szociális étkeztetés

107052 Házi segítségnyújtás

*104042 Család és Gyermekjóléti szolgáltatások*

084070 Fiatalok társadalmi integrációját segítő struktúra, szakmai szolgáltatások fejlesztése, működtetése”

**Dunavarsány, 2016. június 9.**

**Dunavarsány Város Önkormányzatának Képviselő-testülete nevében:**

**Gergőné Varga Tünde dr. Szilágyi Ákos**

**polgármester jegyző, mint ellenjegyző**

**Délegyháza Község Önkormányzatának Képviselő-testülete nevében:**

**dr. Riebl Antal dr. Molnár Zsuzsanna**

**polgármester jegyző, mint ellenjegyző**

**Majosháza Község Önkormányzatának Képviselő-testülete nevében:**

**Kis Gábor dr. Szilágyi Ákos**

**polgármester jegyző, mint ellenjegyző**

**2. számú melléklet**

**Társulási Megállapodás**

**gyermekjóléti és szociális alapellátást nyújtó intézmény közös fenntartására**

**(a 2013. szeptember 23-án megkötött Társulási Megállapodás módosításokkal egységes szerkezetbe foglalt szövege)[[1]](#footnote-1)**

Magyarország helyi önkormányzatairól szóló 2011. évi CLXXXIX. törvény 87-94.§-ában foglaltak alapján, a gyermekek védelméről és gyámügyi igazgatásról szóló 1997. évi XXXI. törvény 38-40. §-ában meghatározott gyermekjóléti alapellátásokra, illetve a szociális igazgatásról és a szociális ellátásokról szóló 1993. évi III. tv. 62-64.§-ában foglalt szociális étkeztetésre, házi segítségnyújtásra, családsegítésre, mint szociális alapellátás megvalósítására az önkormányzatok közös fenntartású intézményt hoztak létre. Az intézmény működtetésével kapcsolatos további szabályozás céljából a társult önkormányzatok az 1998. május 29-én kötött többször módosított társulási megállapodást közös akarattal megszüntetik és az alábbi társulási megállapodást kötik jogfolytonosan, alulírott helyen és időben a Dunavarsány és Környéke Család-és Gyermekjóléti Szolgálat közös fenntartása érdekében.

**1. A társulás neve, székhelye, működési területe, azonosító adatai:**

* 1. Név: Dunavarsány és Környéke Család-és Gyermekjóléti Szolgálat

Intézményfenntartó Társulás

* 1. Székhely: 2336 Dunavarsány, Kossuth L. u. 18.
  2. Működési terület: a társult önkormányzatok közigazgatási területe.
  3. A társulás tagjainak neve, székhelye, lakosságszáma:

1. Dunavarsány Város Önkormányzata

(székhelye: 2336 Dunavarsány, Kossuth L. u. 18.; képviseli: Polgármester; lakosságszáma: 7747 fő)

1. Délegyháza Község Önkormányzata

(székhelye: 2337 Délegyháza, Árpád u. 8.; képviseli: Polgármester; lakosságszáma: 4112 fő)

1. Majosháza Község Önkormányzata

(székhelye: 2339 Majosháza, Kossuth u. 34.; képviseli: Polgármester; lakosságszáma: 1622 fő)

* 1. A társulás jogi személy. Működése során a költségvetési szervek gazdálkodására vonatkozó szabályokat kell alkalmazni.
  2. A társulás döntéshozó szerve a Társulási Tanács. A Társulási Tanács tagjai a társult önkormányzatok polgármesterei, akik külön-külön egy szavazattal rendelkeznek.

**2. A Társulási Tanács működésére vonatkozó szabályok:**

* 1. A Társulási Tanács tagjai közül elnököt választ, alelnököt (elnökhelyettest) választhat.
  2. Az elnök képviseli a társulást.
  3. A Társulási Tanács döntését ülésén, határozattal hozza.

* 1. A Társulási Tanács ülését az elnök, távollétében az alelnök (elnökhelyettes), együttes akadályoztatásuk esetén a korelnök hívja össze és vezeti.

* 1. Az ülést össze kell hívni:

1. szükség szerint, de évente legalább két alkalommal;
2. a Társulási Tanács által meghatározott időpontban;
3. a társulás bármely tagjának - napirendet tartalmazó - indítványára;
4. az illetékes Kormányhivatal kezdeményezésére.

* 1. A Társulási Tanács üléséről jegyzőkönyvet kell készíteni, melyre a képviselő-testület üléséről készített jegyzőkönyvre vonatkozó szabályokat kell megfelelően alkalmazni azzal, hogy a jegyzőkönyvet az elnök és a társulási tanács által felhatalmazott személy írja alá. A jegyzőkönyvet tizenöt napon belül meg kell küldeni az illetékes Kormányhivatalnak.
  2. A társulás minden tagját egy szavazat illeti meg.
  3. A Társulási Tanács akkor határozatképes, ha ülésén a szavazatok felével rendelkező képviselő jelen van. A javaslat elfogadásához legalább annyi képviselő igen szavazata szükséges, amely meghaladja a jelenlévő képviselők szavazatainak több mint a felét.
  4. A társulás önálló költségvetésének és elemi költségvetési beszámolójának elfogadásához, továbbá a közösen fenntartott intézmény vezetőjének kinevezéséhez és vezetői megbízásához minősített többség szükséges. A minősített többséghez legalább annyi tag igen szavazata szükséges, amely eléri a társulásban részt vevő tagok szavazatának több mint felét és az általuk képviselt települések lakosságszámának a felét.
  5. A Társulási Tanács zavartalan működéséhez szükséges munkaszervezeti feladatokat a Dunavarsányi Közös Önkormányzati Hivatal látja el.
  6. A Társulási Tanács ülésén a társult önkormányzatok jegyzői tanácskozási joggal részt vehetnek.

**3. A közösen fenntartott intézmény megnevezése:**

* 1. Név: Dunavarsány és Környéke Család- és Gyermekjóléti Szolgálat
  2. Székhely: 2336 Dunavarsány, Árpád u. 13.
  3. *Tevékenységi besorolás (szakágazat szám):*

*889900 Máshová nem sorolható egyéb szociális ellátás bentlakás nélkül*

* 1. A közösen fenntartott intézmény vonatkozásában az alapítói jogokat a Társulási Tanács gyakorolja.
  2. Az intézmény gazdálkodó szervezettel nem rendelkező költségvetési szerv. Pénzügyi, gazdasági feladatait a Dunavarsányi Közös Önkormányzati Hivatal Gazdasági Osztálya látja el.
  3. A társulás önálló költségvetését és elemi költségvetési beszámolóját a Társulási Tanács fogadja el minősített döntéshozatallal.
  4. A Társulási Tanács nevezi ki és bízza meg az intézmény vezetőjét minősített döntéshozatallal a szakmai jogszabályokban foglalt feltételeknek megfelelő pályázók közül, a vonatkozó jogszabályok szerint lebonyolított pályázati eljárásban. Az intézményvezető feletti egyéb munkáltatói jogokat a társulás Elnöke gyakorolja. Az intézményben foglalkoztatott közalkalmazottak felett a kinevezési és egyéb munkáltatói jogokat az intézményvezető gyakorolja.

**4. A társulás célja:**

A helyi önkormányzatok együttműködésének bővítése, közös érdekű feladataik célszerűbb, gazdaságosabb és hatékonyabb megvalósítása, a polgároknak nyújtott közszolgáltatásaik színvonalának javítása, a térségi kapcsolatok elmélyítése. A szociálisan rászorultak részére az önkormányzatok biztosítják a személyes gondoskodás alapszolgáltatásait. Az alapszolgáltatások megszervezésével a települési önkormányzat segítséget nyújt a szociálisan rászorulók részére saját otthonukban és lakókörnyezetükben önálló életvitelük fenntartásában. A szociális igazgatásról és szociális ellátásokról szóló 1993. évi III. törvény 86. §-a alapján a települési önkormányzat köteles biztosítani a családsegítést – ha polgármesteri hivatalt működtet, vagy a közös önkormányzati hivatal székhelye a településen van –, az étkeztetést, a házi segítségnyújtást. A gyermekek védelméről és gyámügyi igazgatásról szóló 1997. évi XXXI. törvény 94. § (2a) bekezdése alapján a közös önkormányzati hivatal székhelye szerinti települési önkormányzat köteles gyermekjóléti szolgálatot működtetni.

Dunavarsány Város Önkormányzatának Képviselő-testülete és Majosháza Község Önkormányzatának Képviselő-testülete 2013. március 1-jei hatállyal közös önkormányzati hivatalt hozott létre. Így a vonatkozó jogszabály erejénél fogva A családsegítés és a gyermekjóléti szolgáltatások tekintetében feladat ellátási kötelezettség terheli Dunavarsány Város Önkormányzatát Majosháza község vonatkozásában is.

**5. A társulás által ellátott feladatok, tevékenységi körök:**

a) Dunavarsány tekintetében:

107051 Szociális étkeztetés

107052 Házi segítségnyújtás

*104042 Család és gyermekjóléti szolgáltatások*

084070 Fiatalok társadalmi integrációját segítő struktúra, szakmai szolgáltatások fejlesztése, működtetése

b) Délegyháza tekintetében:

107051 Szociális étkeztetés

107052 Házi segítségnyújtás

*104042 Család és gyermekjóléti szolgáltatások*

084070 Fiatalok társadalmi integrációját segítő struktúra, szakmai szolgáltatások fejlesztése, működtetése

c) Majosháza tekintetében:

107051 Szociális étkeztetés

107052 Házi segítségnyújtás

**6.** **Vagyoni viszonyok szabályozása**

* 1. A közös fenntartású intézmény székhelyén a feladatellátást szolgáló, térítésmentes használatba átadott ingatlan, valamint azok leltár szerinti felszerelései és ingóságai Dunavarsány Város Önkormányzatának tulajdonában állnak. Az érintett ingó- és ingatlanvagyon vonatkozásában a tulajdonosi jogokat Dunavarsány Város Önkormányzatának Képviselő-testülete gyakorolja.
  2. A székhelyen lévő épület állagának és rendeltetésszerű használhatóságának biztosítása érdekében szükséges megelőző és javító munkák (karbantartás) elvégzése az intézményi költségvetés dologi kiadásai terhére történik. A székhelyen lévő épület felújításával, helyreállításával, átalakításával, bővítésével és korszerűsítésével (beruházás) kapcsolatos költségeket Dunavarsány Város Önkormányzata, mint tulajdonos viseli, melynek vagyonnövekménye is a tulajdonost illeti. A rendeltetésszerű működéshez szükséges fejlesztésekhez és beruházásokhoz a tagok külön egyeztetés és megállapodás alapján hozzájárulhatnak.
  3. A társult tagok által megvalósított közös beruházások, fejlesztések révén létrejövő vagyon és annak vagyonszaporulata a társult önkormányzatok közös vagyonát képezi hozzájárulásuk arányában, amelyek vonatkozásában a tulajdonosi jogokat a Társulási Tanács gyakorolja.

**7. A társulás fenntartásával, működésével kapcsolatos költségek viselésének szabályai**

* 1. A társulás a közös fenntartású intézmény fenntartásához és működtetéséhez megigényli az állami támogatást (központi költségvetési hozzájárulást, feladatalapú finanszírozást). Ezek igénylésére, évközi módosítására, év végi elszámolására, kincstár részéről történő felülvizsgálatra és finanszírozásra az államháztartásról szóló 2011. évi CXCV. törvény (továbbiakban: Áht.) rendelkezései az irányadóak.
  2. A társulás tagönkormányzatainak rendeletei tartalmazzák közigazgatási területükre kiterjedő hatállyal a közös fenntartású intézmény keretében biztosított személyes gondoskodást nyújtó ellátásokra és igénybevételükre, valamint a fizetendő térítési díjakra vonatkozó szabályokat. A társult önkormányzatok az egységes jogalkalmazás érdekében, tárgyi jogalkalmazói tevékenységüket összehangolják és egységesítik a közös fenntartású intézmény keretében biztosított személyes gondoskodást nyújtó ellátások és igénybevételük, valamint a fizetendő térítési díjakra vonatkozó szabályok vonatkozásában. A Társulási Tanács a vonatkozó rendeletek alapján évente határozatban állapítja meg a közös fenntartású intézmény ellátási területére vonatkozóan az intézményi térítési díjak mértékét.
  3. A társulás tagjai a közös fenntartású intézmény állami támogatása és térítési díjai által nem finanszírozott működési költségeihez tagönkormányzatok pénzügyi hozzájárulása címén

a) a családsegítés és a gyermekjóléti szolgáltatások esetében a folyó évi állami támogatás igénylésében szereplő népességszámuk arányában;

b) a szociális étkeztetés és a házi segítségnyújtás esetében az ellátottak száma szerint

járulnak hozzá.

Dunavarsány Város Önkormányzata és Majosháza Község Önkormányzata a jelen megállapodás 4. pontjában rögzített, Dunavarsány Város Önkormányzatát terhelő feladat ellátási kötelezettségre tekintettel, a családsegítés és a gyermekjóléti szolgáltatások feladatok vonatkozásában a 7.3. pont a) és b) pontjában foglaltak szerint számolnak el egymással.

* 1. A Társulás Tanács a költségvetésében dönt a tagönkormányzatok pénzügyi hozzájárulása számszerűsített tárgyévi mértékéről a kiszámításához szükséges adatok birtokában.
  2. A rendeltetésszerű működéshez szükséges fejlesztésekhez és beruházásokhoz való esetleges rendkívüli hozzájárulást a tagok külön egyeztetés és megállapodás alapján lakosságszám arányosan viselik.
  3. A tagönkormányzatok pénzügyi hozzájárulásaik időarányos részét minden hónap 5. napjáig kötelesek átutalni a társulás bankszámlaszámára.
  4. Amennyiben a társulás tagönkormányzata az általa vállalt pénzügyi hozzájárulást határidőre nem teljesíti, a társulás munkaszervezete az elmulasztott fizetési határidőt követő 15. naptól számított 5 napon belül 15 napos határidő kitűzésével belül teljesítésre szólítja fel. Ha a felszólítást követő 15 napon belül sem történik meg a teljesítés, úgy a társulás a tag bankszámlájáról azonnali beszedési megbízással jogosult a pénzügyi hozzájárulás összegét behajtani. A tagok az ennek teljesítéséhez szükséges, az adott tagönkormányzat bankszámláját vezető pénzintézet részére adott felhatalmazó levél másolati példányát kötelesek a Dunavarsányi Közös Önkormányzati Hivatal Gazdasági Osztálya részére jelen megállapodás aláírását követően haladéktalanul benyújtani. Az inkasszó eredménytelensége esetén a társulás polgári peres úton érvényesíti követelését a mulasztó tagönkormányzattal szemben.

**8. A társuláshoz történő csatlakozás:**

* 1. A társult tagönkormányzatok a társuláshoz való csatlakozást azon önkormányzatok részére teszik lehetővé, amelyek

a) elfogadják a társulás célját,

b) vállalják a költségek viselésének e megállapodásban rögzített módját, továbbá

c) jelen megállapodásban foglaltakat magukra nézve kötelezőnek ismerik el.

* 1. A csatlakozni kívánó önkormányzat képviselő-testületének csatlakozási szándékát tartalmazó határozatát a Társulási Tanács részére kell megküldeni, aki azt haladéktalanul továbbítja a társult tagönkormányzatok képviselő-testületei részére. A csatlakozáshoz való hozzájárulás kérdésében a társult tagönkormányzatok képviselő-testületei külön-külön minősített többséggel döntenek.

**9. A társulás, illetve tagsági jogviszony megszűnése:**

* 1. A társulás megszűnik:

1. ha a megállapodásban meghatározott időtartam eltelt, vagy törvényben meghatározott megszűnési feltétel megvalósult;
2. ha a társulás tagönkormányzatai képviselő-testületeinek többsége minősített többséggel hozott döntéssel azt elhatározzák;
3. a törvény erejénél fogva;
4. a bíróság jogerős döntése alapján.
   1. A társulási jogviszony megszűnik a társulásból történő kiválás, kizárás esetén.
   2. A társulásból való kiválás esetén a társulási megállapodást a kiválni szándékozó tagnak felmondania a naptári év utolsó napjával, december 31-i hatállyal lehet. A kiválást kimondó minősített többséggel meghozott képviselő-­testületi határozatot 3 hónappal korábban kell meghozni és a társult tagönkormányzatokkal közölni.
   3. A társult tagönkormányzatok képviselő-testületeinek több mint fele, külön-külön minősített többséggel hozott határozatával a naptári év utolsó napjával fontos okból kizárhatja azt a tagot, amely a vonatkozó jogszabályokban, vagy a jelen megállapodásban foglalt kötelezettségeinek nem tesz eleget. A kizárást megelőzően a társulás Elnöke a társulás tagját, jelen megállapodásba foglalt kötelezettségének teljesítésére szolgáló határidő elmulasztását követő 15. naptól számított 5 napon belül 15 napos határidő kitűzésével kötelezettségének teljesítésére hívja fel.
   4. A kizárás alapjául szolgáló fontos oknak minősül különösen
5. ha a társult tagönkormányzat a jelen megállapodás alapján megállapított pénzügyi hozzájárulást a jelen megállapodásban rögzített határidőkre nem, vagy sorozatosan - legalább három ízben - határidőben nem utalja át;
6. ha a tagönkormányzat képviselő-testülete az intézmény zavartalan működéséhez szükséges döntési, rendeletalkotási, határozathozatali kötelezettségének nem tesz eleget, illetve azt megelőzően a többi társult önkormányzattal nem egyeztet.
   1. A feladatellátáshoz szükséges pénzügyi hozzájárulás nem teljesítése esetén a kizárásra, a sikertelen azonnali beszedési megbízást (inkasszó) követően azonnal sor kerül.
7. **A társulás megszűnése, a kiválás vagy a kizárás eseteiben az elszámolás rendje:**
   1. A társulás megszűnése esetén, a hitelezők tartozásának kiegyenlítése után, a társult önkormányzatok közös vagyonát az önkormányzatok között hozzájárulásuk arányában, külön megállapodás alapján kell felosztani. A társulás megszűnésekor a vagyon felosztása és a közös tulajdon megszüntetése nem történhet oly módon, hogy az a közfeladatok ellátását veszélyeztesse. Ezért a közös tulajdon megszüntetése és az ebből származó vagyoni igények kielégítése során a társulás tagjai olyan polgárjogi megoldásokat alkalmaznak (halasztott fizetés, csere stb.), amely ennek lehetőségét kizárja.
   2. Kiválás vagy kizárás esetén a társult tag a társulással szembeni tartozását a kiválást vagy kizárást követő 15 napon belül köteles kiegyenlíteni és egyéb kötelezettségeit teljesíteni. A kivált vagy kizárt tag többlet befizetését a társulás 15 napon belül visszafizeti.
   3. A társulásból kiváló tagnak a központi támogatás 0-17 éves korúak létszáma, ellátotti létszám szerint jutó összegét kamattal növelten kell a központi költségvetésnek megfizetnie, amennyiben a társulás a kiválás miatt nem felel meg a központi támogatás feltételeinek. Ezen kívül köteles megtéríteni azt a kárt, amelyet a társulásnak a kiválással okozott.
   4. A társulás megszűnése, a társulásból történő kiválás, kizárás esetén a társulás vagyonát a társulás azon tagjának kell visszaadni, amelyik azt a társulás rendelkezésére bocsátotta. Egyebekben a közös tulajdonra vonatkozó rendelkezéseket kell alkalmazni.
   5. A társulásból történő kiválás esetén a vagyontárgy társulási tag részére történő kiadását legfeljebb öt évre el lehet halasztani, ha annak természetben történő kiadása veszélyeztetné a társulás további működését. Ebben az esetben a kivált tagot – a társulással kötött szerződés alapján – használati díj illeti meg.

**11. A társulás ellenőrzésének rendje:**

A társulás pénzügyi, szakmai és törvényességi ellenőrzéséről a Társulási Tanács külső megbízott belső ellenőr útján köteles gondoskodni. Az ellenőrzésekről készült jelentést a társult tagönkormányzatok képviselő-testületeinek a vizsgálat lefolytatásától számított 30 napon belül megküldi a vizsgálatot végző ellenőr.

**12. Tájékoztatás, beszámolás:**

* 1. A Társulási Tanács évente egy alkalommal május hónapban tájékoztatást ad a társult tagönkormányzatok képviselő-testületeinek a társulás működéséről, tevékenységéről, pénzügyi helyzetéről és a társulási cél megvalósulásáról.
  2. A közös fenntartású intézmény vezetője a jelen megállapodásban rögzített intézményi feladatok megvalósulásáról, megvalósításának módjáról, eredményéről a tárgyévet követő év áprilisában, a Társulási Tanács által meghatározott időpontban, szakmai és pénzügyi beszámoló keretében tájékoztatást ad a Társulás Tanácsának. A Társulási Tanács a beszámoló elfogadásáról határozat formájában dönt.

**13. Egyéb rendelkezések:**

* 1. A jelen megállapodást aláíró önkormányzatok kijelentik, hogy a jelen társulási megállapodást határozatlan időtartamra kötik.
  2. A jelen megállapodást aláíró önkormányzatok kijelentik, hogy a társulás gazdálkodó szervezetet nem alapít, illetve vállalkozásban nem vesz részt.
  3. A jelen megállapodást aláíró önkormányzatok egybehangzóan kijelentik, hogy a megállapodásból, továbbá az intézmény fenntartásából eredő vitás kérdéseket tárgyalásos úton, egyeztetéssel kívánják rendezni, s a törvényszéken keresetindítási lehetőséggel kizárólag annak eredménytelensége esetén élnek.
  4. A jelen megállapodást aláíró önkormányzatok, jelen megállapodás aláírásával konszenzusban megszüntetik a tárgyi ügyben *1998. május 29-én* kelt társulási megállapodást az összes módosításával együtt.

A jelen társulási megállapodást annak elolvasása, tartalmának megértése után a képviselő-testületek nevében eljáró polgármesterek, mint az önkormányzati akarattal teljességében megegyezőt, helybenhagyólag, saját kezűleg írják alá.

**Dunavarsány, 2016. június 9.**

**Dunavarsány Város Önkormányzatának Képviselő-testülete nevében:**

**Gergőné Varga Tünde dr. Szilágyi Ákos**

**polgármester jegyző, mint ellenjegyző**

**Délegyháza Község Önkormányzatának Képviselő-testülete nevében:**

**dr. Riebl Antal dr. Molnár Zsuzsanna**

**polgármester jegyző, mint ellenjegyző**

**Majosháza Község Önkormányzatának Képviselő-testülete nevében:**

**Kis Gábor dr. Szilágyi Ákos**

**polgármester jegyző, mint ellenjegyző**

1. A módosítások a szövegben *dőlt betűkkel* vannak szedve. [↑](#footnote-ref-1)